**LĒMUMS**

Liepājā

|  |  |
| --- | --- |
| 2024. gada 25. janvārī | Nr.14/1  (prot. Nr.1, 14.§) |

Par kolektīvo iesniegumu

2024. gada 5. janvārī Liepājas valstspilsētas pašvaldībā (turpmāk – Pašvaldība) tika saņemts 2023. gada 10. novembra kolektīvais iesniegums “Par SIA “DG Termināls” paredzētās darbības neakceptēšanu” (turpmāk – kolektīvais iesniegums), kas reģistrēts Pašvaldības dokumentu vadības sistēmā ar numuru 78/2.1.5.

Kolektīvajā iesniegumā iedzīvotāji lūdz Pašvaldību saskaņā ar Pašvaldību likuma 56. pantu un likuma “Par ietekmes uz vidi novērtējumu” 22. panta otro daļu pieņemt lēmumu, ar kuru noraidīta un netiek akceptēta Liepājas speciālās ekonomiskās zonas sabiedrības ar ierobežotu atbildību “DG Termināls” paredzētā darbība attiecībā uz gumijas un plastmasas polimēru (atkritumu) pārstrādes iecirkņa uzstādīšanu. Kolektīvo iesniegumu parakstījušas 507 personas, kā arī tam ir pievienots 307 iedzīvotāju saraksts bez viņu parakstiem.

Pamatojoties uz Pašvaldību likuma 57. panta pirmo daļu, Pašvaldība ir izvērtējusi kolektīvā iesnieguma atbilstību Pašvaldību likuma 56. panta prasībām un secina, ka:

- 395 parakstītāju dati atbilst Pašvaldību likuma 56. panta pirmajā daļā noteiktajām prasībām;

- 307 iedzīvotāju saraksts ir bez viņu parakstiem, līdz ar to neatbilst Pašvaldību likuma 56. panta pirmajā daļā noteiktajām prasībām un tālāk netiek pārbaudīti;

- 72 parakstītāju dati neatbilst kādam no Pašvaldību likuma 56. panta pirmajā daļā noteiktajiem kritērijiem;

- 40 parakstītāju datus nav iespējams pārbaudīt (nav salasāms vārds, uzvārds, nav norādīts vai nav skaidrs personas kods).

Ņemot vērā iesnieguma parakstītāju datu pārbaudes rezultātus, Pašvaldība secina, ka iesniegums kopumā atbilst kolektīvā iesnieguma statusam.

Papildus Liepājas valstspilsētas pašvaldības dome ņem vērā, ka Pašvaldībā 2023. gada 13. novembrī ir saņemts Vides pārraudzības valsts biroja atzinums Nr.5-04/12/2023 par LSEZ SIA “DG TERMINĀLS” gumijas un plastmasas polimēru (atkritumu) pārstrādes iecirkņa uzstādīšanas, naftas produktu atkritumu pārstrādes/reģenerācijas apjoma palielināšanas un izmaiņām pārstrādes tehnoloģijā, izmaiņām esošajā darbībā saistībā ar sortimenta, apjomu un citām izmaiņām darbībā Liepājas valstspilsētā ietekmes uz vidi novērtējuma ziņojumu, kā arī 2023. gada 15. novembrī Liepājas speciālās ekonomiskās zonas sabiedrības ar ierobežotu atbildību “DG Termināls” iesniegums “Par LSEZ SIA “DG Termināls” IVN ziņojumu un darbības plāniem”, ar kuru lūgts akceptēt plānoto darbību, un 2023. gada 14. decembrī iesniegums “Par LSEZ SIA “DG Termināls” IVN ziņojumu un pašvaldības lēmuma pieņemšanu”, ar kuru lūgts plānotās darbības izvērtēšanu un lēmumu pieņemšanu veikt pa etapiem (posmiem).

Ievērojot iepriekš minēto, pamatojoties uz Pašvaldību likuma 57. panta trešo daļu, Liepājas valstspilsētas pašvaldības dome **nolemj:**

1. Noteikt, ka kolektīvais iesniegums pēc būtības izvērtējams un izskatāms vienlaicīgi ar Liepājas speciālās ekonomiskās zonas sabiedrības ar ierobežotu atbildību “DG Termināls” paredzētās darbības – gumijas un plastmasas polimēru (atkritumu) pārstrādes iecirkņa uzstādīšanas, naftas produktu atkritumu pārstrādes/reģenerācijas apjoma palielināšanas un izmaiņas pārstrādes tehnoloģijā, izmaiņas esošajā darbībā saistībā ar sortimenta, apjomu un citas izmaiņas Liepājas valstspilsētā attiecībā uz gumijas un plastmasas polimēru (atkritumu) pārstrādes iekārtas uzstādīšanu – izvērtēšanu un Liepājas valstspilsētas pašvaldības domes lēmuma pieņemšanu.

2. Atbildīgo par kolektīvā iesnieguma virzību noteikt Liepājas Centrālās administrācijas Vides nodaļu.

3. Uzdot Liepājas Centrālās administrācijas Sabiedrisko attiecību un mārketinga daļai informēt sabiedrību par kolektīvā iesnieguma virzību un tā izskatīšanas rezultātiem.

4. Liepājas valstspilsētas pašvaldības domes priekšsēdētājam kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Domes priekšsēdētāja birojam, Izpilddirektora birojam, Juridiskajai daļai, Sabiedrisko attiecību un mārketinga daļai, Vides nodaļai, Liepājas būvvaldei, SIA “DG Termināls”, kolektīvā iesnieguma iesniedzēju pilnvarotajām personām | |